Verkeersman sterf toe taxi deur padblokkade ploegMoses Nose Mathebula. (Foto: Verskaf) ŉ Verkeersbeampte het in ŉ hospitaal aan sy beserings beswyk nadat ŉ taxi deur ŉ padblokkade op die R551 geploeg en hom getref het. Pinkie Numa, woordvoerder van die Gautengse LUR vir gemeenskapsveiligheid, sê Moses Nose Mathebula was verbonde aan die Vereeniging-streekkantoor. Mathebula en verskeie van sy kollegas het Woensdag ŉ padblokkade op die R551 beman waar voertuie se padwaardigheid onder meer nagegaan is. Luidens ooggetuieverslae was die taxi in die tou voertuie op pad om deur die padblokkade te beweeg, toe die taxibestuurder glo versuim het om spoed te verminder – na bewering omdat sy remme gefaal het. “Die taxibestuurder het glo tot op die linkerskouer probeer uitswaai om ander stilstaande voertuie in die tou te vermy, het weer op die pad beland en die beampte getref,” sê Numa. Ander beamptes het met Mathebula na die Clinix Naledi-Nkanyezi- private hospitaal gejaag, maar hy is by sy aankoms daar dood verklaar. “Die [taxi]-bestuurder is in hegtenis geneem en by die De Deur-polisiestasie in Sedibeng aangehou. Hy sal teregstaan op aanklag van roekelose en nalatige bestuur, die bestuur van ŉ onpadwaardige voertuig en strafbare manslag.” Faith Mazibuko, LUR vir gemeenskapsveiligheid in die provinsie, het gesê Mathebula het die hoogste prys in ŉ tragiese ongeluk betaal terwyl hy die veiligheid van Gautengse padgebruikers probeer verseker het. “Sy onbaatsugtige diens moet ander wetstoepassers inspireer om voort te gaan om hul werk nougeset en met toewyding te doen,” het sy gesê. “Ons doen ŉ beroep op alle padgebruikers, ook diegene wat van openbare vervoer gebruik maak, om wetstoepassers te help om padveiligheidsmaatreëls af te dwing deur roekelose en nalatige bestuurders en onpadwaardige voertuie op ons paaie aan te meld. “Ons wil ook ŉ beroep doen op taxibestuurders om te verseker dat hul voertuie padwaardig is wanneer hulle met ŉ reis begin,” het Mazibuko gesê. Die LUR het ook haar medelye met Mathebula se familie, vriende en kollegas in die wetstoepassingsgemeenskap betuig. Maatskaplike hulp en berading is ook vir sy familie aangebied.